b'\n_START_ARTICLE_\nAxel Juselius\n_START_PARAGRAPH_\nAxel Werner Juselius (13. lokakuuta 1868 Helsinki \xe2\x80\x93 23. kes\xc3\xa4kuuta 1935 Helsinki) oli suomalainen diplomi-insin\xc3\xb6\xc3\xb6ri, professori ja kansanedustaja 1909\xe2\x80\x931910._NEWLINE_Axel Juseliuksen vanhemmat olivat hovineuvos Viktor Emil Juselius ja Wilhelmina Almqvist. H\xc3\xa4n valmistui filosofian kandidaatiksi, filosofian maisteriksi ja diplomi-insin\xc3\xb6\xc3\xb6riksi 1890. Juselius ty\xc3\xb6skenteli tie- ja vesirakennushallituksessa 1890\xe2\x80\x931908, Teknillisen korkeakoulun vesirakennuksen ja pohjarakennuksen professorina 1908\xe2\x80\x931935 ja korkeakoulun vararehtorina 1916\xe2\x80\x931919. Vuonna 1908 h\xc3\xa4n perusti oman yrityksen, Oy Axel Juseliuksen vesirakennuksen. Juselius oli my\xc3\xb6s Suomen teknillisen yhdistyksen puheenjohtaja ja sihteeri._NEWLINE_Axel Juselius valittiin eduskuntaan ruotsalaisen kansanpuolueen edustajaksi Uudenmaan l\xc3\xa4\xc3\xa4nin vaalipiirist\xc3\xa4 vuoden 1909 vaaleissa. H\xc3\xa4n toimi eduskunnan rautatievaliokunnan puheenjohtajana._NEWLINE_Virossa oleva suurin Linnam\xc3\xa4en voimalaitos mainitaan h\xc3\xa4nen suunnittelemaksi.'